Amt Addelborg
Dat Amt Addelborg weer en Verwaltungsrebeed in dat Königriek Hannover binnen de Landdrostie Lümborg mit Seet in Addelborg.

Dat Leid över dat Amt harr en Amtmann.

Geografie 

Dat Amt is in’n Noorden an Holsteen grenzt, in’n Noordoosten an Mekelborg-Swerin, in’n Oosten an dat Amt Bleikd, in’n Süden dat Gericht Lüsborg un dat Amt Scharnbääk-Bütel un in’n Westen dat Amt Winsen un dat Gericht Övermeschacht (Stand 1848).

1815 bet 1852 

Dat Rebeed von dat Amt hett vör 1815 to dat Amt Loonborg in dat Hartogdom Sassen-Loonborg tohöört. Dat Hartogdom weer siet 1689 in Personalunion mit dat Kurförstendom Hannover verbunnen. Op’n Wiener Kongress hett Hannover an’n 29. Mai 1815 dat Hartogdom „rechts von de Elv“ an Prüßen afgeven (wat Prüßen denn aver al en poor Daag later gegen Sweedsch-Vörpommern intuuscht hett, wat siet 1814 to Däänmark hören dee, so dat Sassen-Loonborg na 1815 in Personalunion mit dat Königriek Däänmark verbunnen weer). De Rebeden links von de Elv sünd bi Hannover bleven. Ut disse Rebeden, de von dat Amt Loonborg nu aftrennt weren, is dat ne’e Amt Addelborg billt worrn. Dat weer en Striepen von de Masch von de Elv von Tesp bet Barför.

To’n 10. November 1835 sünd dat Röhrsche Halvhuus in Barför un de Soltausche Kaatsteed to Hittbargen von dat Amt Scharnbääk in dat Amt Addelborg wesselt.

1848 weer dat Amt so 54,16 km² groot.

As to’n 1. Mai 1852 dat Gericht Övermeschacht oplööst worrn is, is dat Deel von dat Amt Addelborg worrn.

Öörd Stand 1848

1852–1859 

Dat Amt Addelborg hett bi de Verwaltungs- un Justizreform an’n 1. Oktober 1852 in dat Königriek Hannover von dat Amt Scharnbääk de Gemenen Bourm, Brietel, Bütel, Bullendörp, (Vörwark un Afboersteden) Buscherbarg, Echen un Lüürshusen tokregen, von dat Amt Winsen de Gemenen Sanknies un Dreckhorborg un von dat Amt Bleikd de Gemenen Bookelkaten, Jörnsdörp, Dörp Lüüsborg un Good Lüüsborg.

As Gericht för dat Amt is to’n 1. Oktober 1852 dat Amtsgericht Addelborg inricht worrn.

Na 1859 

1859 bi de nächste Verwaltungsreform is dat Amt Addelborg Deel von dat Amt Lüün worrn.

Inwahnertall

Amtlüüd 

 ~1818/1827: Amtsassesser Eberhard Christian Compe
 ~1829–1837: Amtsassesser Ludwig August Schlüter
 1837–1838: Amtsassesser Friedrich Carl Heinrich Lodemann
 ~1840/1851: Amtsassesser Georg Heinrich Meyer
 1853–1857: Heinrich Holtzermann
 1857–1859: överdragen an dat Amt Lüün

Footnoten 

Amt
Königriek Hannover
Gifft dat nich mehr